केंद्रीय मंत्री जयंत सिन्हा की 5 सालों में घट गई संपत्ति, लेकिन पत्नी की आय में हुआ इजाफा  
शपथपत्र के मुताबिक जयंत सिन्हा की संपत्ति घटी है 
जबकि, उनकी पत्नी की संपत्ति में इजाफा हुआ है 
जयंत सिन्हा ने हजारीबाग से किया है नामांकन
केंद्रीय मंत्री जयंत सिन्हा की आय पिछले पांच वर्षो में घट गई है. जबकि उनकी पत्नी की आमदनी में इजाफा हुआ है. यह बात उनके चुनावी हलफनामे से सामने आई है. आपको बता दें कि जयंत सिन्हा (Jayant Sinha) ने हजारीबाग लोकसभा सीट से नामांकन किया है. जयंत सिन्हा (Jayant Sinha) द्वारा शपथपत्र में की गई घोषणा के अनुसार, वर्ष 2013-14 में उनकी आमदनी 5,74,20,270 रुपये थी, जो वर्ष 2014-15 में घटकर 91,01,220 रुपये हो गई. इसके बाद 2017-18 में उनकी आमदनी 35,91,290 रुपये हो गई. दूसरी तरफ उनकी पत्नी पुनीता कुमार की आमदनी 2014-15 में 1,14,27,790 रुपये से बढ़कर 2017-18 में 5,36,21,990 रुपये हो गई.  पुनीता के ऊपर कोई ऋण नहीं है, जबकि जयंत सिन्हा पर 14,68,40,898 रुपये का कर्ज है. मंत्री ने 4,18,40,400 रुपये की अचल संपत्ति खरीदी, जबकि उनकी पत्नी ने 8,54,79,717 रुपये की संपत्ति खरीदी.
जयंत सिन्हा वर्ष 2014 में हजारीबाग सीट से लोकसभा चुनाव जीते थे. इससे पहले इस सीट से उनके पिता यशवंत सिन्हा सांसद थे. आपको बता दें कि लोकसभा चुनाव के लिए आज पहले चरण का मतदान हो रहा है. आज पहले चरण में 20 राज्यों की 91 सीटों पर मतदाता अपने मताधिकार का प्रयोग कर रहे हैं. 91 लोकसभा सीटों (91 Constituencies) पर कुल 1279 उम्मीदवार चुनाव मैदान में हैं. पहले चरण के मतदान में जिन प्रमुख नेताओं की किस्मत EVM में कैद हो जाएगी उनमें केंद्रीय मंत्री जनरल (सेवानिवृत्त) वीके सिंह, नितिन गडकरी, हंसराज अहीर, किरण रिजीजू, कांग्रेस की रेणुका चौधरी, एआईएमआईएम के असदुद्दीन ओवैसी शामिल हैं. (इनपुट- IANS)